বড় ও গুরুত্বপূর্ণ প্রকল্পও নির্ধারিত সময়ে শেষ করতে পারছে না বাস্তবায়নকারী সংস্থাগুলো। ফলে পাল্লা দিয়ে ব্যয় বাড়ছে। পায়রা সমুদ্রবন্দর নির্মাণকাজও চলতি বছরের জুনের মধ্যে শেষ করতে পারছে না বাস্তবায়নকারী সংস্থা। ফলে ব্যয় বাড়ছে দ্বিগুণ বা দু’হাজার ২২২ কোটি টাকা। গত ফেব্রুয়ারি পর্যন্ত প্রকল্পের আর্থিক অগ্রগতি ৫৩ দশমিক ৪১ শতাংশ। আর বাস্তব অগ্রগতি মাত্র ৪৯ দশমিক ৯৭ শতাংশ। এমতাবস্থায় সময় আরো দুই বছর বাড়ানোর প্রস্তাব করা হয়েছে বলে পরিকল্পনা কমিশন সূত্রে জানা গেছে। আগামীকাল মঙ্গলবার জাতীয় অর্থনৈতিক পরিষদের নির্বাহী কমিটির সভায় (একনেক) এই প্রস্তাব পেশ করা হবে।